b'\n_START_ARTICLE_\nJukka Ammondt\n_START_PARAGRAPH_\nJukka Kalevi Ammondt (vuoteen 1974 Riiluoto, s. 29. hein\xc3\xa4kuuta 1944 Tampere), taiteilijanimelt\xc3\xa4\xc3\xa4n Doctor Ammondt, on suomalainen kirjallisuudentutkija, laulaja ja kirjailija._NEWLINE_Ammondt on levytt\xc3\xa4nyt taiteilijanimell\xc3\xa4 Doctor Ammondt tangoja sek\xc3\xa4 suomeksi ett\xc3\xa4 latinaksi ja Elvis Presleyn lauluja latinaksi. H\xc3\xa4n on julkaissut my\xc3\xb6s sumerinkielisen levyn, joka sis\xc3\xa4lt\xc3\xa4\xc3\xa4 muun muassa Unto Monosen tangon \xe2\x80\x9dSatumaa\xe2\x80\x9d. Ammondt aloitti levytt\xc3\xa4misen vuonna 1992 ja maailmanlaajuisen esiintymisen vuonna 1995. Paavi Johannes Paavali II my\xc3\xb6nsi h\xc3\xa4nelle kunniamitalin vuonna 1994 Toivo K\xc3\xa4rjen tangoja sis\xc3\xa4lt\xc3\xa4v\xc3\xa4n Tango Triste Finnucum -levyn johdosta. Kunniamitalin sai my\xc3\xb6s suomalaiset sanoitukset k\xc3\xa4\xc3\xa4nt\xc3\xa4nyt professori Teivas Oksala. _NEWLINE_Ammondt on tehnyt varsinaisen uransa kirjallisuustieteilij\xc3\xa4n\xc3\xa4. H\xc3\xa4n toimi kirjallisuuden lehtorina Jyv\xc3\xa4skyl\xc3\xa4n yliopistossa, josta virasta j\xc3\xa4i el\xc3\xa4kkeelle 2009. Tasavallan presidentti my\xc3\xb6nsi h\xc3\xa4nelle 2008 professorin arvonimen. Tieteellisen tuotantonsa lis\xc3\xa4ksi h\xc3\xa4n on julkaissut mm. lukuisia kaunokirjallisia teoksia._NEWLINE_Ammondt on ollut Jyv\xc3\xa4skyl\xc3\xa4n kaupunginvaltuustossa Vihreiden edustajana vuosina 2006\xe2\x80\x932016.'